สถาบันมะเร็งแห่งชาติ เปิดตัวเครื่องจำลองการรักษามะเร็ง ด้วยคลื่นสนามแม่เหล็กไฟฟ้ารักษาแม่นยำขึ้น ลดปริมาณรังสี
นายแพทย์ธงชัย กีรติหัตถยากร อธิบดีกรมการแพทย์ กล่าวว่า ปัจจุบันการจำลองการรักษาโดยการนำภาพสะท้อนด้วยคลื่นสนามแม่เหล็กไฟฟ้า (MRI) มาร่วมกับภาพจากเครื่องเอ็กซเรย์คอมพิวเตอร์ (CT) จะช่วยให้แพทย์สามารถแยกแยะความแตกต่างระหว่างเนื้อเยื่อชนิดต่างๆ ได้ดี ทำให้มองเห็นความผิดปกติได้ชัดเจนและละเอียดยิ่งขึ้น ทำให้แพทย์สามารถกำหนดพื้นที่รังสีสูงให้กับก้อนมะเร็งได้แม่นยำ ช่วยเพิ่มประสิทธิภาพในการควบคุมโรค ขณะเดียวกันสามารถจำกัดปริมาณรังสีของอวัยวะสำคัญข้างเคียง เพื่อลดผลข้างเคียงจากการรักษาที่ไม่พึงประสงค์ กรมการแพทย์จึงมอบหมายให้สถาบันมะเร็งแห่งชาติ ดำเนินการจัดหาเครื่องจำลองการรักษาด้วยคลื่นสนามแม่เหล็กไฟฟ้า มารองรับการให้บริการรักษาด้วยรังสีไม่ว่าจะเป็นการใส่แร่แบบสามมิติ หรือเทคนิคการฉายรังสีขั้นสูงแบบปรับความเข้ม ไปจนถึงเทคนิคการฉายรังสีศัลยกรรมได้อย่างเหมาะสมด้านนายแพทย์สกานต์ บุนนาค ผู้อำนวยการสถาบันมะเร็งแห่งชาติ กล่าวว่า ขณะนี้สถาบันฯ ได้จัดหาเครื่องจำลองการรักษาด้วยคลื่นสนามแม่เหล็กไฟฟ้าขนาด 1.5 เทสลา (MRI Simulator) มาพร้อมบริการแล้ว โดยเครื่องนี้สามารถใช้จำลองการรักษาได้ในทุกส่วนของร่างกาย มีโปรแกรมการตรวจรักษาที่ครอบคลุมการใช้งาน ตั้งแต่บริเวณสมอง ศีรษะ ลำคอ ลำตัว ช่องท้อง อุ้งเชิงกราน กล้ามเนื้อและกระดูก ไปจนถึงสามารถตรวจแบบ Whole body scan (องค์ประกอบร่างกายทั้งหมด) ได้ ใช้ในโรคมะเร็งและเนื้องอกในแทบจะทุกส่วนเช่นมะเร็งหรือเนื้องอกที่สมอง มะเร็งในศีรษะและลำคอ มะเร็งต่อมลูกหมาก มะเร็งลำไส้ตรงและมะเร็งปากมดลูก